সারা রাত মেয়ের খোঁজ ছিল না। কখনও মোবাইল টাওয়ার মিলছে কোন্ননগরে, তো কয়েক ঘণ্টা পরেই দেখা যাচ্ছে গিরিশ পার্কের লোকেশন। এমনকী, মাঝে বাবাকেও ফোন। ‘আমাকে ৩ থেকে ৪ জন মুখ চেপে গাড়িতে তুলে নিয়ে যাচ্ছে।’ এই বলে ফোন সুইচড অফ। মেয়ের কাতর গলায় উদভ্রান্ত বাবা। কী করবেন বুঝে পাচ্ছেন না।  
আরও পড়ুন 
সিভিক পুলিশ যখন মস্তান, দুর্গাপুরের এই ঘটনায় কী হল অভিযুক্তদের 
সল্টলেকের এফসি ব্লকের ১৪০ নম্বর বাড়ির ঘোষ পরিবার শুক্রবার সারা রাতই ব্যতিব্যস্ত হয়েছিলেন নিখোঁজ মেয়ের চিন্তায়। সন্ধ্যাবেলায় বাড়ির পাশের দোকানে জিনিস কিনতে বেরিয়েছিল একাদশ শ্রেণির পড়ুয়া মেয়েটা। ব্যস আর বাড়ি ফেরেনি সে।  
মেয়ের বাবা অরিন্দম ঘোষ ব্যবসায়ী মানুষ। মেয়ে যখন ফোন করেছিল, তখন তিনি ব্যবসার কাজে ব্যস্ত। স্বভাবতই চিন্তিত হয়ে বিধাননগর দক্ষিণ থানায় নিখোঁজের ডায়েরি করান। 
এর পর থেকেই খোঁজ চলেছে বছর উনিশের মেয়েটির। মোবাইলে টাওয়ার লোকেশন পাওয়া যাচ্ছে তো পরক্ষণেই বন্ধ ফোন। ফলে অন্ধকারে পুলিশ। এই নিখোঁজকাণ্ড নিয়ে বহু প্রশ্নই উঠেছিল। এমনকী, পরিবারের লোকজন বুঝতে পারছিল বিষয়টির পিছনে অন্য কোনও গল্প আছে। 

অবশেষে, শনিবার সকাল ১১টায় মেয়ের ফোনের টাওয়ার লোকেশন মিলল সিটি সেন্টার ২-এর কাছে। বিধাননগর পুলিশ সঙ্গে সঙ্গে মেয়ের বাবাকে সঙ্গে করে সিটি সেন্টার ২-এর সামনে হাজির। বাবাকে আসতে দেখে মেয়ে তখন সিটি সেন্টারের এদিকে ওদিকে ছুটে বেড়াচ্ছে লুকিয়ে পড়ার জন্য। এরই মধ্যে পুলিশ মেয়েটিকে ধরে ফেলে। পরে থানায় জেরা করতেই বলে ফেলে আসল কথা। 
মেয়েটি জানায়, পরীক্ষায় খারাপ ফল হওয়ায় মন খারাপ হয়েছিল। সেইসঙ্গে বকা খাওয়ার আতঙ্ক চেপে বসেছিল। যার জেরে বাড়ি থেকে পালিয়ে যাওয়ার সিদ্ধান্ত। আর পরিকল্পনাকে রূপ দিতে অপহরণের গল্প ফাঁদা। আসলে একাদশ শ্রেণির মেয়েটি হয়তো বুঝতেই পারেনি পৃথিবীটা গোল। পালিয়ে যাওয়ার উপায় নেই।